**Likumprojekta “Grozījumi Militārā dienesta likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Militārā dienesta likumā” (turpmāk arī – Projekts) mērķis ir novērst atsevišķu normu dublēšanos pēc likumprojektu “Par bērnu un jauniešu izglītošanu valsts aizsardzībā” un “Militārās disciplināratbildības likums” spēkā stāšanās, kā arī atsevišķu normu dublēšanos ar Ieroču aprites likuma regulējumu.Projekts stāsies spēkā atbilstoši Oficiālo publikāciju un tiesiskās informācijas likuma 4. pantam. Atsevišķi tā panti stāsies spēkā, stājoties spēkā iepriekš minētajiem likumiem. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts ir izstrādāts pēc Aizsardzības ministrijas un Nacionālo bruņoto spēku iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsardzības ministrija virza pieņemšanai likumprojektu “Par bērnu un jauniešu izglītošanu valsts aizsardzībā”, kas regulēs jautājumus, kas skar bērnu vai jauniešu darbošanos Jaunsardzē un valsts aizsardzības mācības apgūšanu. Proti, jaunajā likumā ir iekļauts Militārā dienesta likuma (turpmāk – MDL) 17.ˡ panta pirmās, trešās, ceturtās un piektās daļas regulējums. Savukārt Ieroču aprites likuma 94. panta pirmā daļa kopš 2019. gada 10. aprīļa paredz Jaunsardzes centram tiesības iegādāties, glabāt un izmantot ieročus un munīciju, dublējot MDL 17.ˡ panta pirmās daļas otrajā un trešajā teikumā noteikto. MDL 17.ˡ panta sestā daļa un 63. panta otrās daļas 4. punkts paredz jaunsargu ieskaitīšanu dienestā rezervē pēc aizsardzības ministra apstiprinātā jaunsargu interešu izglītības programmas speciālā kursa sekmīgas nokārtošanas. Tomēr praksē daļu no šīs apmācības jaunsargi jau apgūst valsts aizsardzības mācību (turpmāk – VAM) laikā un divās VAM praktisko iemaņu nometnēs. Tā kā lielākā daļā šo jaunsargu ir nepilngadīgi, dienestam rezervē atlikušās nelielās apmācības daļas apgūšana ir iespējama pēc 18 gadu vecuma sasniegšanas. Tādējādi pēc 18 gadu vecuma sasniegšanas šiem jaunsargiem būs jāapgūst nevis atsevišķs apmācību kurss, bet trūkstošās tā daļas. Šos nosacījumus var attiecināt arī uz valsts aizsardzības mācību apguvušām personām. Pēc ieskaitīšanai rezervē nepieciešamās apmācības apgūšanas jaunsargs un valsts aizsardzības mācību apguvusī persona dos karavīra zvērestu un tiks ieskaitīta dienestā rezervē. Lai to noteiktu likumā, tiek attiecīgi precizēta MDL17.ˡ panta sestā daļa un 63. panta otrās daļas 4. punkts. Atbilstoši pašreizējam regulējumam (MDL 71. pants), karavīrs, kas prettiesiskas, vainojamas rīcības dēļ ir nodarījis zaudējumus kādai no Nacionālo bruņoto spēku vienībām vai iestādei, kurā viņš ieņem amatu (turpmāk – juridiskā persona), atlīdzina šai juridiskai personai radušos zaudējumus. Tā kā karavīru apgādes pārvalde ar materiāltehniskiem līdzekļiem tiek nodota Valsts aizsardzības militāro objektu un iepirkumu centram, grozījumi paredz iespēju atgūt arī šai iestādei nodarītos zaudējumus.MDL 41. panta pirmās daļas 1., 2., 3., 4. un 5.punktā ir noteikts, ka kareivju, instruktoru un jaunāko virsnieku maksimālais vecums dienestā rezervē ir 55 gadi. MDL 41. panta pirmās daļas 9.punktā ir noteikts, ka augstāko virsnieku maksimālais vecums profesionālajā dienestā ir 60 gadi, bet dienestā rezervē - 65 gadi. Ievērojot valsts aizsardzības vajadzības saglabāt apmācītus un kvalificētus karavīrus rezerves dienestā, nepieciešams palielināt kareivju, instruktoru un jaunāko virsnieku grupas maksimālo dienesta vecumu rezervē no 55 gadiem līdz 60 gadiem un augstāko virsnieku maksimālo dienesta vecumu rezervē no 65 gadiem līdz 70 gadiem. Vienlaikus ir nepieciešams nodrošināt iespēju ilgāk pildīt profesionālo dienestu augsti kvalificētiem karavīriem (augstākiem virsniekiem), kuri atbilst dienestam noteiktajām prasībām. Nacionālo bruņoto spēku rezervi veido rezerves karavīri un rezervisti (sk. MDL 63. panta pirmo daļu). Piemēram, no profesionālā dienesta atvaļinātie karavīri tiek ieskaitīti dienestā rezervē (sk. MDL 63. panta otrās daļas 1. punktu). Rezerves karavīru maksimālo vecumu nosaka MDL 41. panta pirmā daļa. Savukārt rezervisti ir visi Latvijas pilsoņi (vīrieši), kuri sasnieguši 18 gadu vecumu un ir derīgi militārajam dienestam, kā arī sievietes, kuras izteica šādu vēlmi (sk. MDL 63. panta trešo daļu). Rezervistu maksimālo vecumu rezervē nosaka MDL 64. panta trešā daļa. Atbilstoši Latvijas Republikas Satversmes preambulai Latvijas tauta aizsargā savu suverenitāti, Latvijas valsts neatkarību, teritoriju, tās vienotību un demokrātisko valsts iekārtu. Nacionālās drošības likuma 5. pants nosaka, pienākumu katram Latvijas pilsonim aizstāvēt valsts neatkarību, brīvību un demokrātisko valsts iekārtu. Tādēļ krīzes vai kara laikā Nacionālo bruņoto spēku rezervē esošie Latvijas pilsoņi, ja viņi atbilst aktīvajam dienestam noteiktajām prasībām, var tikt iesaukti aktīvajā dienestā valsts suverenitātes, teritoriālās nedalāmības un tās iedzīvotāju aizsardzībai (sk. piemēram, Mobilizācijas likuma 3. panta trešās daļas 4. punktu un 13. pantu). Lai rezerves karavīri varētu saglabāt un pilnveidot iegūtās kaujas zinības, iemaņas un iepriekš iegūto sagatavotību efektīvai valsts aizstāvēšanai, tos var iesaukt uz kārtējām vai pārbaudes mācībām (sk. MDL 66. panta pirmo daļu). Intervāls starp kārtējām militārajām mācībām nav mazāks par četriem gadiem (sk. MDL 66. panta ceturto daļu), Savukārt kārtējo militāro mācību starplaikos karavīru var iesaukt uz pārbaudes mācībām līdz 10 dienām gan no darba brīvajā, gan arī darba laikā (sk. MDL 66. panta piekto daļu). Pastāv virkne nosacījumu, kad rezerves karavīru uz kārtējām vai pārbaudes mācībām neiesauc (sk. MDL 66. panta astoto daļu). Savukārt, ja ir atklājušies no rezerves karavīra gribas neatkarīgi un nenovēršami apstākļi, kurus Nacionālo bruņoto spēku komandieris ir atzinis par attaisnojošiem, pēc rezerves karavīra motivēta lūguma viņam plānotās pārbaudes mācības var pārcelt (sk. MDL 66.panta 1.ˡdaļu).Militāro mācību laikā rezerves karavīri pilda aktīvo dienestu, viņiem ir karavīra statuss ar attiecīgām sociālām garantijām, viņiem izmaksā kompensāciju par katru militāro mācību dienu, un mācību laiks tiek iesaistīts viņu izdienas stāžos (sk. MDL 66. panta otro un septīto daļu). Turklāt uz militārajām mācībām iesauktajiem rezerves karavīriem Ministru kabineta noteiktajā kārtībā kompensē transporta izdevumus, kas radušies, izmantojot personīgo vai sabiedrisko transportu no deklarētās dzīvesvietas līdz pavēstē noteiktajai dienesta pienākumu izpildes vietai un atpakaļ, kā arī līdz veselības stāvokļa pārbaudes vietai un atpakaļ (sk. MDL 66. panta 7.ˡ daļu). Rezervistiem iesaukšana uz militārajām mācībām normatīvajā regulējuma nav paredzēta.Tādējādi grozījumi MDL 41. pantā un 64. pantā nepasliktina rezerves karavīru un rezervistu stāvokli un, ievērojot pašreizējo Latvijas demogrāfisko stāvokli, ļauj mobilizācijas gadījumā iesaistīt Nacionālo bruņoto spēku uzdevumu izpildē lielāku skaitu rezervistu un labi apmācītu rezerves karavīru, kuri būs derīgi aktīvajam dienestam.Lai vienā normatīvajā aktā noteiktu karavīru un zemessargu disciplināro atbildību, Aizsardzības ministrija sadarbībā ar Nacionālajiem bruņotajiem spēkiem izstrādāja likumprojektu “Militārās disciplināratbildības likums”. Šis likumprojekts nosaka militārās disciplīnas nodrošināšanu, karavīru un zemessargu disciplināratbildības pamatu un tiem piemērojamos disciplinārsodus, kā arī kārtību, kādā izskatāmi jautājumi par karavīru un zemessargu saukšanu pie disciplināratbildības.Likumprojekta “Militārās disciplināratbildības likums” normas balstītas uz Ministru kabineta 2010. gada 5. oktobra noteikumos Nr.947 “Karavīru un zemessargu militārās disciplīnas reglaments” (turpmāk - Disciplīnas reglaments) noteikto regulējumu, vienlaikus jaunajā likumā iekļaujot arī MDL normas par karavīriem piemērojamajiem disciplinārsodiem. Saistībā ar Militārās disciplināratbildības likuma pieņemšanu attiecīgi plānots izdarīt grozījumus MDL. Disciplīnas reglaments savukārt zaudēs spēku. Likumprojektā “Militārās disciplināratbildības likums” tika iekļauta MDL 6. panta norma. Līdz ar to MDL 6. panta pirmā daļa jāizsaka jaunā redakcijā, nosakot, ka militāro disciplīnu un tās nodrošināšanas kārtību nosaka militārās disciplināratbildības likums, bet 6. panta otrā daļa ir jāizslēdz.MDL 9. panta otrās daļas 3. punkts nosaka deleģējumu Ministru kabinetam noteikt karavīru disciplināro atbildību. Ņemot vērā, ka karavīra disciplināro atbildību turpmāk noteiks Militārās disciplināratbildības likums, uz kuru tiks pārcelts regulējums no Disciplīnas reglamenta, no MDL 9. panta otrās daļas ir jāizslēdz 3. punkts, kā arī ir jāizslēdz MDL 75.pants. MDL 47. panta trešā daļa tiek papildināta ar pienākumu atvaļinātajam karavīram ievērot sabiedriskās kārtības noteikumus, valkājot formas tērpu. Attiecīgi ir precizēta arī MDL 47. panta piektā daļa. Pašreiz šis pienākums izriet no Disciplīnas reglamenta 50. punkta, kas paredz disciplināro atbildību no aktīvā dienesta atvaļinātajam karavīram, kas pārkāpumu izdara formas tērpā. Bet likumprojektā “Militārās disciplīnas reglaments” tas vairs nav iekļauts. Tādēļ šis pienākums atvaļinātajam karavīram ievērot sabiedriskās kārtības noteikumus, valkājot karavīra formas tērpu, tiek pārcelts uz MDL. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Nacionālie bruņotie spēki. |
| 4. | Cita informācija | Likumprojekta izpildi Aizsardzības ministrija nodrošinās piešķirto valsts budžeta līdzekļu ietvaros no budžeta programmas 22.00.00 “Nacionālie bruņotie spēki”. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz profesionālā dienesta karavīriem, rezerves karavīriem, jaunsargiem un valsts aizsardzības mācību apguvušām personām.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Grozījumi par Militārā dienesta likuma 4. pantā trešajā daļā vārdu “kā arī viņam nevar piemērot disciplinārsodu - arestu” izslēgšanu, 6. panta izteikšanu jaunā redakcijā, 9. panta otrās daļas un 75. panta izslēgšanu stāsies spēkā vienlaikus ar likumprojektiem “Grozījumi Militārās disciplināratbildības likums” (19.12.2019., VSS-1261, prot. Nr.48 §3) un “Grozījumi Latvijas Republikas Zemessardzes likumā” (19.12.2019., VSS-1259, prot .Nr.48 §2). Līdz ar likumprojekta “Militārās disciplināratbildības likums”, likumprojekta “Grozījumi Militārā dienesta likumā” un likumprojekta “Grozījumi Latvijas Zemessardzes likumā” spēkā stāšanos, spēku zaudēs Ministru kabineta 2010. gada 5. oktobra noteikumi Nr.947 “Karavīru un zemessargu militārās disciplīnas reglaments”.Grozījums par Militārā dienesta likuma 17.1 panta pirmās, trešās, ceturtās un piektās daļas izslēgšanu stājas spēkā vienlaikus ar likumu “Par bērnu un jauniešu izglītošanu valsts aizsardzībā”. |
| 2. | Atbildīgā institūcija | Aizsardzības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēja līdzdarboties Projekta izstrādē pēc tā publiskošanas Aizsardzības ministrijas un Ministru kabineta tīmekļa vietnēs [www.mod.gov.lv](http://www.mod.gov.lv) un [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Projekts saskaņā ar MK noteikumiem Nr. 970 2019. gada 6. decembrī tika publicēts Aizsardzības ministrijas tīmekļa vietnē [https://www.mod.gov.lv/lv/ nozares-politika/sabiedribas-lidzdaliba/sabiedriskas-un-publiskas-apspriesanas](https://www.mod.gov.lv/lv/%20nozares-politika/sabiedribas-lidzdaliba/sabiedriskas-un-publiskas-apspriesanas), kā arī Valsts kancelejas tīmekļa vietnē [https://www.mk.gov.lv/content/ ministru-kabineta-diskusiju-doku menti](https://www.mk.gov.lv/content/%20ministru-kabineta-diskusiju-doku%20menti).Atbilstoši noteikumu Nr. 970 7.4.1apakšpunktam sabiedrības pārstāvjiem bija iespēja līdzdarboties, rakstiski sniedzot viedokli par Nacionālo bruņoto spēku, Aizsardzības ministrijas un Valsts kancelejas tīmekļvietnē ievietoto Projektu līdz 2019. gada 17. decembrim. |
| 3. | Sabiedrības līdzdalības rezultāti | Neviens sabiedrības pārstāvis nav iesniedzis priekšlikumus. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

V.Upeniece 67335241

Vita.Upeniece@mod.gov.lv

v\_sk = 1677